論語 (國譯漢文大成)/述而第七
七

七之一

子曰：「述而不作，信而好古，竊比於我老彭。」

七之二

子曰：「默而識之，學而不厭，誨人不倦，何有於我哉？」

七之三

子曰：「德之不修，學之不講，聞義不能徙，不善不能改，是吾憂也。」

七之四

子之燕居，申申如也，夭夭如也。

七之五

子曰：「甚矣吾衰也！久矣，吾不復夢見周公！」

七之六

子曰：「志於道，據於德，依於仁，游於藝。」

七之七

子曰：「自行束脩以上，吾未嘗無誨焉！」

七之八

子曰：「不憤不啟；不悱不發；擧一隅不以三隅反，則不復也。」

七之九

子食於有喪者之側，未嘗飽也。子於是日哭，則不歌。

七之十

子謂顏淵曰：「用之則行，舍之則藏。惟我與爾有是夫！」子路曰：「子行三軍，則誰與？」子曰：「暴虎馮河，死而無悔者，吾不與也。必也臨事而懼，好謀而成者也。」

七之十一

子曰：「富而可求也，雖執鞭之士，吾亦爲之；如不可求，從吾所好。」

七之十二

子之所愼：齊，戰，疾。

七之十三

子在齊聞韶，三月不知肉味，曰：「不圖爲樂之至於斯也！」

七之十四

冉有曰：「夫子爲衞君乎？」子貢曰：「諾，吾將問之」。入曰：「伯夷叔齊，何人也？」曰：「古之賢人也。」曰：「怨乎？」曰：「求仁而得仁，又何怨？」出，曰：「夫子不爲也。」

七之十五

子曰：「飯疏食，飮水，曲肱而枕之，樂亦在其中矣。不義而富且貴，於我如浮雲。」

七之十六

子曰：「加我數年，五十以學易，可以無大過矣。」

七之十七

子所雅言：「詩、書、執禮，皆雅言也。」

七之十八

葉公問孔子於子路，子路不對。子曰：「女奚不曰：『其爲人也，發憤忘食，樂以忘憂，不知老之將至云爾。』」

七之十九

子曰：「我非生而知之者，好古，敏以求之者也。」

七之二十

子不語：怪、力、亂、神。

七之二一

子曰：「三人行，必有我師焉。擇其善者而從之；其不善者而改之。」

七之二二

子曰：「天生德於予，桓魋其如予何！」

七之二三

子曰：「二三子，以我爲隱乎？吾無隱乎爾！吾無行而不與二三子者，是丘也。」

七之二四

子以四敎：文、行、忠、信。

七之二五

子曰：「聖人，吾不得而見之矣！得見君子者，斯可矣。」子曰：「善人，吾不得而見之矣！得見有恆者，斯可矣。亡而爲有，虛而爲盈，約而爲泰，難乎有恆矣！」

七之二六

子釣而不綱，弋而不射宿。

七之二七

子曰：「蓋有不知而作之者，我無是也。多聞，擇其善者而從之，多見而識之，知之次也。」

七之二八

互鄕難與言。童子見，門人惑。子曰：「與其進也，不與其退也。唯何甚？人潔己以進，與其潔也，不保其往也！」

七之二九

子曰：「仁遠乎哉？我欲仁，斯仁至矣。」

七之三十

陳司敗問：「昭公知禮乎？」孔子對曰：「知禮。」孔子退，揖巫馬期而進之，曰：「吾聞君子不黨，君子亦黨乎？君取於吳爲同姓，謂之吳孟子。君而知禮，孰不知禮？」巫馬期以吿。子曰：「丘也幸，苟有過，人必知之。」

七之三一

子與人歌而善，必使反之，而後和之。

七之三二

子曰：「文，莫吾猶人也；躬行君子，則吾未之有得！」

七之三三

子曰：「若聖與仁，則吾豈敢？抑爲之不厭，誨人不倦，則可謂云爾已矣！」公西華曰：「正唯弟子不能學也！」

七之三四

子疾病，子路請禱。子曰：「有諸？」子路對曰：「有之。誄曰：『禱爾于上下神祇。』子曰：「丘之禱久矣！」

七之三五

子曰：「奢則不孫，儉則固；與其不孫也，甯固。」

七之三六

子曰：「君子坦蕩蕩，小人長戚戚。」

七之三七

子溫而厲，威而不猛，恭而安。

論語
論語 (國譯漢文大成)